寄題黄舜卿雙溪閣
作者：曾丰
朝代：宋

paragraphs: 山無背宅宅何勝，門未納溪溪是剩。
一閣翬飛若見招，雙溪蟠屈如回應。
有酒不容閣生塵，無詩莫與溪寫真。
秋碧澄寒石齒齒，春黄漲暖風鱗鱗。
有如此水皆詩思，半酣還癢客之技。
氣之濁者客勿諱，主人胸中有涇渭。
味之美者客勿矜，主人胸中有淄澠。
辨入涓滴太分明，醉遊汗漫真混成，客與主人俱忘形。